b'\n_START_ARTICLE_\nAaron Pryor\n_START_SECTION_\nUra\n_START_PARAGRAPH_\nPryor oli 1980-luvun kovimpia mestarinyrkkeilij\xc3\xb6it\xc3\xa4. H\xc3\xa4n k\xc3\xa4vi 40 ottelua, joista h\xc3\xa4visi vain yhden uransa loppupuoliskolla. H\xc3\xa4n oli WBA- ja IBF-liittojen ylemm\xc3\xa4n kevyensarjan maailmanmestari vuosina 1980\xe2\x80\x931985, mink\xc3\xa4 j\xc3\xa4lkeen luopui tittelist\xc3\xa4 voittamattomana puolustettuaan sit\xc3\xa4 yksitoista kertaa.\n_START_SECTION_\nAmat\xc3\xb6\xc3\xb6riura\n_START_PARAGRAPH_\nKuusilapsiseen perheeseen syntynyt nuori Aaron Pryor joutui moniin hankaluuksiin Cincinnatin kovilla kaduilla. 13-vuotiaana h\xc3\xa4n alkoi harrastaa nyrkkeily\xc3\xa4, mik\xc3\xa4 olikin erinomainen keino pysy\xc3\xa4 poissa vaikeuksista \xe2\x80\x93 ja tarpeen tullen selvit\xc3\xa4 niist\xc3\xa4. Lempinimell\xc3\xa4 The Hawk (suom. haukka) h\xc3\xa4n k\xc3\xa4vi yhteens\xc3\xa4 220 ottelua, h\xc3\xa4viten niist\xc3\xa4 ainoastaan 16. H\xc3\xa4n tekikin amat\xc3\xb6\xc3\xb6rin\xc3\xa4 mittavia saavutuksia; vuonna 1972 h\xc3\xa4nest\xc3\xa4 tuli kansainv\xc3\xa4linen AAU-mestari ja vuonna 1975 h\xc3\xa4n voitti hopeaa miesten nyrkkeilyss\xc3\xa4 Pan-Amerikan kisoissa ja toimi lis\xc3\xa4ksi vuoden 1976 kes\xc3\xa4olympialaisissa varaj\xc3\xa4senen\xc3\xa4. Ehk\xc3\xa4p\xc3\xa4 huomattavin saavutus syntyi kuitenkin vuonna 1976, jolloin h\xc3\xa4n voitti kansainv\xc3\xa4lisen Golden Gloves -turnauksen finaaleissa tulevan 8-kertaisen maailmanmestarin, Thomas Hearnsin.\n_START_SECTION_\nSiirtyminen ammattikehiin\n_START_PARAGRAPH_\nLokakuussa 1976 Pryor k\xc3\xa4\xc3\xa4ntyi ammattilaiseksi ja ura l\xc3\xa4htikin rytin\xc3\xa4ll\xc3\xa4 k\xc3\xa4yntiin; h\xc3\xa4n voitti kymmenest\xc3\xa4 ensimm\xc3\xa4isest\xc3\xa4 ottelustaan kahdeksan tyrm\xc3\xa4yksell\xc3\xa4. Ne kaksi vastustajaa, jotka kuulivat viimeisen gongin soivan, olivat Johnny Summerhayes ja Jose Resto. Summerhayesin kohtaamisen j\xc3\xa4lkeen Pryor voitti per\xc3\xa4ti 26 seuraavaa otteluaan tyrm\xc3\xa4yksell\xc3\xa4, mik\xc3\xa4 on yksi pitk\xc3\xa4kestoisimmista tyrm\xc3\xa4ysputkista nyrkkeilyn historiassa. Voittoputki jatkui jatkumistaan, ja vuonna 1979 h\xc3\xa4n p\xc3\xa4\xc3\xa4si WBA:n rankkauslistalle._NEWLINE_Seuraavana vuonna Pryor sai tilaisuuden otella WBA:n tittelist\xc3\xa4. Hallitseva mestari oli kolumbialainen Antonio Cervantes, joka onnistui pudottamaan haastajan lattiaan ensimm\xc3\xa4isess\xc3\xa4 er\xc3\xa4ss\xc3\xa4. Pryor kumminkin nousi ja otti tyrm\xc3\xa4ysvoiton jo nelj\xc3\xa4nness\xc3\xa4 er\xc3\xa4ss\xc3\xa4, vieden mestaruuden.\n_START_SECTION_\nKohtaamiset Arg\xc3\xbcellon kanssa\n_START_PARAGRAPH_\nPuolustettuaan mestaruusvy\xc3\xb6t\xc3\xa4 onnistuneesti viisi kertaa, Aaron Pryor kohtasi nicaragualaisen Alexis Arg\xc3\xbcellon vuonna 1982, sittemmin klassikoksi muodostuneessa taistelussa, jota promoottori Bob Arum mainosti nimell\xc3\xa4 The Battle of the Champions. Pryor voitti Arg\xc3\xbcellon teknisell\xc3\xa4 tyrm\xc3\xa4yksell\xc3\xa4 14. er\xc3\xa4ss\xc3\xa4, jolloin h\xc3\xa4n onnistui iskem\xc3\xa4\xc3\xa4n Arg\xc3\xbcellon p\xc3\xa4\xc3\xa4h\xc3\xa4n r\xc3\xa4j\xc3\xa4hdysm\xc3\xa4isten koukkujen sarjan, samalla ajaen h\xc3\xa4net k\xc3\xb6ysiin jatkaen tulitusta, kunnes tuomari keskeytti kamppailun Pryorin hyv\xc3\xa4ksi. Taistelua luonnehdittiin vuoden parhaimmaksi ja my\xc3\xb6hemmin The Ring on valinnut sen vuosikymmenen parhaaksi otteluksi._NEWLINE_Uusintaottelu k\xc3\xa4ytiin vajaa vuosi j\xc3\xa4lkeenp\xc3\xa4in, mink\xc3\xa4 Pryor my\xc3\xb6s voitti, t\xc3\xa4ll\xc3\xa4 kertaa tyrm\xc3\xa4yksell\xc3\xa4 10. er\xc3\xa4ss\xc3\xa4. J\xc3\xa4lleen Pryor onnistui ly\xc3\xb6m\xc3\xa4\xc3\xa4n Arg\xc3\xbcellon suojauksen l\xc3\xa4pi useita koukkuja, joista raju oikea sai Arguellon lopulta tuupertumaan lattialle, eik\xc3\xa4 istuma-asennossa oleva haastaja edes yritt\xc3\xa4nyt nousta.\n_START_SECTION_\nUran p\xc3\xa4\xc3\xa4t\xc3\xb6s\n_START_PARAGRAPH_\nVoitettuaan Arg\xc3\xbcellon toistamiseen, molemmat miehet ilmoittivat lopettavansa, joskin Pryorin p\xc3\xa4\xc3\xa4t\xc3\xb6s ei kauan pit\xc3\xa4nyt. Jo seuraavana vuonna IBF-nyrkkeilyliitto julisti h\xc3\xa4net uudeksi mestariksi, ja h\xc3\xa4n puolusti titteli\xc3\xa4 kahdesti, mink\xc3\xa4 j\xc3\xa4lkeen lopetti toisen kerran. T\xc3\xa4m\xc3\xa4n j\xc3\xa4lkeen Pryorilla alkoi olla ongelmia huumeiden kanssa._NEWLINE_Vuonna 1985 Pryor teki lyhyen comebackin, mutta h\xc3\xa4visi ensimm\xc3\xa4isen ja ainoan kerran melko tuntemattomalle Bobby Joe Youngille._NEWLINE_Pryor palasi viel\xc3\xa4 vuonna 1988 ja tyrm\xc3\xa4si vastustajansa ja vuonna 1990, jolloin niin ik\xc3\xa4\xc3\xa4n voitti kaksi vastustajaansa tyrm\xc3\xa4yksell\xc3\xa4. My\xc3\xb6hemmin samana vuonna h\xc3\xa4nell\xc3\xa4 todettiin ongelmia silmiss\xc3\xa4 ja h\xc3\xa4nen oli lopullisesti vet\xc3\xa4ydytt\xc3\xa4v\xc3\xa4 keh\xc3\xa4st\xc3\xa4._NEWLINE_Uran p\xc3\xa4\xc3\xa4tytty\xc3\xa4 Pryor valmensi sek\xc3\xa4 nuoria amat\xc3\xb6\xc3\xb6ri- ett\xc3\xa4 ammattilaisnyrkkeilij\xc3\xb6it\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAaron Pryor asui kotikaupungissaan Cincinnatissa vaimonsa ja nelj\xc3\xa4n lapsensa, Stephanin, Antwanin, Elizabethin ja Aaron Jr.:n, kanssa. Pryor tunnettiin paikallisena hyv\xc3\xa4ntekij\xc3\xa4n\xc3\xa4; h\xc3\xa4n toimi vihittyn\xc3\xa4 diakonina paikallisella kirkolla, ja h\xc3\xa4n my\xc3\xb6s kiersi ymp\xc3\xa4ri maailmaa tekem\xc3\xa4ss\xc3\xa4 erikoisesiintymisi\xc3\xa4 ja levitt\xc3\xa4\xc3\xa4kseen huumeidenvastaista sanomaansa. 1990-luvulla h\xc3\xa4n avasi kotikaupunkiinsa nuorten urheilusalikerhon, jossa opetti nuorille nyrkkeily\xc3\xa4 ja valisti heit\xc3\xa4 olemaan poissa kaduilta._NEWLINE_Pryorin perint\xc3\xb6 jatkuu kahden lapsen \xe2\x80\x93 Aaron Jr.:n ja Elizabethin \xe2\x80\x93 seuratessa is\xc3\xa4ns\xc3\xa4 jalanj\xc3\xa4lki\xc3\xa4 nyrkkeilyn parissa.'